Mietelmiä (Leino)


1 Taide-intoa 

 Minkä Saksan sotajoukot raunioiksi raivaa,
 sieltä Saksan professorit taide-aarteet kaivaa.

 Tutkittu on Rooma kaikki, tuttu Bibel, Babel,
 saalis loppui shakaaleilta: täytyi lyödä Abel!

2 Hyväntekeväisyyttä 

 Lyödä haavoja, laastaroida,
 peittää, mit’ ei parantaa voida.

 Tuo tapa on ollut ihmisten aina,
 mutta sa syvemmälle peukalos paina!

 Hyväntekeväisyyttä eikö se somaa:
 muissa ihannoida itseään omaa,

 tuntea onnensa tuskissa muiden,
 saalinsa keskessä huokailuiden?